Oikeusministeriö

Viite: OM 7/021/2004

Lausunto luonnoksesta valtioneuvoston asetukseksi vesitalousasioista

Oikeusministeriö on pyytänyt sosiaali- ja terveysministeriöltä lausuntoa luonnoksesta valtioneuvoston asetukseksi vesitalousasetukseksi.

Sosiaali- ja terveysministeriö esittää luonnoksesta lausuntonaan seuraavaa:

Sosiaali- ja terveysministeriö on aloittanut valmistelut kansallisen talousveden turvallisuussuunnitelman laatimiseksi. Suunnitelman tavoitteena on turvallisen talousveden varmistaminen kaikissa tilanteissa sekä se, että talousveden laatua uhkaavat tekijät otettaisiin huomioon kaikessa elinympäristöön liittyvässä päätöksenteossa ja poistettaisiin tai niistä aiheutuvaa riskiä vähennettäisiin jo mahdollisimman varhaisessa vedentuotantoketjun vaiheessa. Yksi tärkeimmistä veden laatua uhkaavista tekijöistä on talousvedeksi valmistettavan pohjaveden pilaantuminen. Sen vuoksi vedenottoa suunniteltaessa tulisi kartoittaa kaikki pohjaveden valuma-alueella sijaitsevat pohjaveden pilaantumisvaaraa aiheuttavat toiminnot ja arvioida niistä aiheutuvat riskit vedenhankinnalle.

Asetusluonnoksen 3 §:n kohdassa 3 säädettäisiin, että pohjavedenottamon suoja-alueen määräämistä koskevassa hakemuksessa olisi tarpeen mukaan esitettävä selvitys pohjaveden pilaantumisen vaaraa aiheuttavista kohteista ja muista syistä, jotka vaativat suoja-alueen määräämistä.

Sosiaali- ja terveysministeriön näkemyksen mukaan 3 §:ssä mainitut kohteet tulisi selvittää jo pohjaveden ottamista koskevassa hakemuksessa. Sosiaali- ja terveysministeriö esittää siten, että edellytys pohjaveden pilaantumisen vaaraa aiheuttavien kohteiden ja toimintojen selvittämisestä sisällytettäisiin asetusluonnoksen 2 §:n 2 momentin kohtaan 2 seuraavasti: 

”2) tiedot pohjavesiesiintymän vedenkorkeuksista, virtaussuunnista ja antoisuudesta sekä kartta vedenottamon valuma-alueesta ja valuma-alueella sijaitsevista pohjaveden pilaantumisen vaaraa aiheuttavista kohteista ja toiminnoista”

Asetusluonnoksen 20 §:ssä säädettäisiin vesilain nojalla annettujen päätösten toimittamisesta viranomaisille ja asetusluonnoksen 22 §:ssä vesitaloushankkeeseen liittyvien töiden aloittamisen ilmoittamisesta. 

Sosiaali- ja terveysministeriö esittää, että sekä 20 §:ssä että 22 §:ssä tarkoitettujen viranomaisten luetteloon lisättäisiin kunnan terveydensuojeluviranomainen. Tieto päätöksistä ja vesitaloushanketöistä, jotka liittyvät etenkin vedenottoon ja vedenottamon suoja-alueeksi määräämiseen on kunnan terveydensuojeluviranomaiselle tärkeä etenkin seuraavista syistä:
1) Terveydensuojelulain (763/1994) 8 §:n mukaan kunnan terveydensuojeluviranomaisen on yhteistyössä muiden viranomaisten ja laitosten kanssa ennakolta varauduttava talousveden aiheuttamien terveyshaittojen ehkäisemiseksi, selvittämiseksi ja poistamiseksi tarvittaviin valmius- ja varotoimenpiteisiin.
2) Terveydensuojelulain 17 §:n 2 momentin mukaan vedenottamo sekä talousvettä toimittava laitos on suunniteltava, sijoitettava ja rakennettava siten, että talousvesi täyttää laissa säädetyt talousveden vaatimukset. Lain 18 §:n mukaan talousvettä toimittavan laitoksen on haettava toimintansa hyväksymistä kunnan terveydensuojeluviranomaiselta ennen toiminnan aloittamista tai jos vedenottoa tai vedenkäsittelyä olennaisesti laajennetaan tai muutetaan. 
3) Terveydensuojeluasetuksen (1280/1994) 8 §:n mukaan talousvettä toimittavaa laitosta koskevasta hakemuksesta on käytävä ilmi mm. laitoksen ja vedenottamon sijainti, toimitettavan talousveden vuotuinen määrä ja selvitys erityistilanteisiin varautumisesta.
4) Sosiaali- ja terveysministeriön talousveden laatuvaatimuksista ja valvontatutkimuksista antaman asetuksen (461/2000) 8 §:n mukaan talousvettä toimittavan laitoksen valvontatutkimusohjelmaan on sisällytettävä paikallisista olosuhteista kuten vedenottamon haavoittuvasta sijainnista tai läheisistä onnettomuusalttiista toiminnoista aiheutuvat erityisvalvonnan tarpeet.

Myös muista kuin vedenottoon ja vedenottamon suoja-alueeksi määräämiseen liittyvistä päätöksistä on syytä tiedottaa kunnan terveydensuojeluviranomaiselle, koska talousveden laatuun liittyvien riskien lisäksi vesitaloushankkeet voivat vaikuttaa esimerkiksi yleisten uimarantojen veden laatuun tai yleisille uimarannoille sosiaali- ja terveysministeriön yleisten uimarantojen uimaveden laatuvaatimuksista ja valvonnasta antaman asetuksen (177/2008) 8 §:n mukaisesti laaditun uimavesiprofiilin päivitykseen tai ajan tasalle saattamiseen.

Kansliapäällikkö	Kari Välimäki

Neuvotteleva virkamies	Jarkko Rapala

TIEDOKSI	Peruspalveluministeri Maria Guzenina-Richardson
Erityisavustaja Martta October
Valtiosihteeri Sinikka Näätsaari